รฟท.เตรียมเปิดใช้ถนนตัดผ่านทางรถไฟสายแม่น้ำ ถ. พระราม 3
รฟท.เตรียมเปิดใช้ถนนตัดผ่านทางรถไฟสายแม่น้ำ ถ. พระราม 3 ช่วงเย็นวันนี้ (11 ต.ค.) แก้ปัญหาคอขวด
11 ต.ค. 2559

นายวุฒิชาติ กัลยาณมิตร ผู้ว่าการรถไฟแห่งประเทศไทย (รฟท.)  เปิดเผยถึงความก้าวหน้าของโครงการสร้างถนนตัดผ่านทางรถไฟสายแม่น้ำ บริเวณถนนพระราม 3 ล่าสุดว่า ขณะนี้การปรับปรุงพื้นที่ทางรถไฟให้เป็นถนน ผิวการจราจรแอสฟัลต์ขนาดกว้าง 7.2 เมตร 2 ช่องจราจร บริเวณถนนพระราม 3 ได้ดำเนินการเสร็จสิ้นเรียบร้อยแล้ว และพร้อมเปิดให้ประชาชนใช้เดินทางสัญจรไปมาได้ทางการ ตั้งแต่เวลา 16.00 น.ของวันที่ 11 ตุลาคม 2559 เป็นต้นไป พร้อมกับมี พล.ต.ท.ศานิตย์ มหถาวร ผู้บัญชาการตำรวจนครบาล เป็นประธานในการทำพิธีเปิดอย่าง เป็นทางการ
ทั้งนี้ เนื่องจากการที่รัฐบาล พล.อ.ประยุทธ์ จันทร์โอชา นายกรัฐมนตรี และกระทรวงคมนาคม ได้มีนโยบายเร่งด่วนแก้ไขปัญหาจราจรในเมืองหลวงและปริมณฑล พร้อมกับมีนโยบายจากที่ประชุมบูรณาการขับเคลื่อนการแก้ไขปัญหาการจราจรในพื้นที่กรุงเทพมหานครและปริมณฑล ซึ่งมีพล.อ.ประวิตร วงษ์สุวรรณ รองนายกรัฐมนตรี และรัฐมนตรีว่าการกระทรวงกลาโหม เป็นประธาน ได้มอบหมายให้ รฟท.ไปเร่งดำเนินโครงการสร้างถนนตัดผ่านทางรถไฟสายแม่น้ำ เพื่อบรรเทาปัญหาการจราจรบริเวณถนนพระราม 3 และละแวกใกล้เคียง
สำหรับโครงการสร้างถนนตัดผ่านทางรถไฟสายแม่น้ำ บริเวณถนนพระราม 3 เป็นโครงการที่มีการบูรณาการความร่วมมือระหว่าง รฟท. กรุงเทพมหานคร และกองบัญชาการตำรวจนครบาล โดย รฟท. ได้เป็นเจ้าของพื้นที่ และมีหน้าที่ในการปรับปรุงพื้นที่ของ รฟท.ให้มีความพร้อม จากนั้นได้ประสานความร่วมมือ ไปทางกรุงเทพมหานคร เพื่อให้เข้ามาดำเนินการปรับพื้นผิวถนนจราจรด้วยการลาดแอสฟัลต์จนแล้วเสร็จ โดยใช้เวลาการปรับปรุงโดยรวมเพียง 1 เดือนเท่านั้นนับตั้งแต่ได้รับนโยบายก็สามารถเปิดให้ประชาชนใช้สัญจรเดินทางไปมาได้
นายวุฒิชาติฯ กล่าวต่อว่า การสร้างถนนตัดผ่านทางรถไฟสายแม่น้ำจะช่วยบรรเทาปัญหาจราจร ในถนนพระราม 4 ถนนพระราม 3 ถนนรัชดาภิเษกจากแยกอโศก ถนนสุนทรโกษา รวมถึงแก้ปัญหาคอขวดระหว่างทางลงสะพานข้ามแยก ห้าแยก ณ ระนอง กับพื้นราบถนนขาเข้าได้เป็นอย่างดี เพราะสภาพการจราจรในปัจจุบัน มีรถลงจากสะพาน 2 ช่องทางมารวมกับรถพื้นราบจากแยก ณ ระนอง อีก 3 ช่องทางรวมเป็น 5 ช่องทาง แต่เมื่อขึ้นสะพานข้ามทางรถไฟสายแม่น้ำจะเหลือ 2 ช่องทางเดินรถเท่านั้น ทำให้เกิดปัญหาจราจรสะสมติดยาวไปถึงถนนพระราม 4 กระทบสู่ถนนสาทรเหนือ ถนนวิทยุ และถนนสีลมตามลำดับ
“โครงการนี้ถือเป็นหนึ่งในหลายโครงการ ที่การรถไฟฯ ได้ดำเนินการสนองนโยบายของรัฐบาลในการ บูรณาการแก้ปัญหาจราจรในเมือง ซึ่งที่ผ่านมาการรถไฟฯ ได้รับนโยบายให้ดำเนินโครงการสร้างถนนตัดผ่านทางรถไฟสายแม่น้ำ บริเวณถนนพระราม 3 เมื่อช่วงเดือนกันยายน ที่ผ่านมา จากนั้นได้มีประสานความร่วมมือกับกรุงเทพมหานคร กองบัญชาการตำรวจนครบาล ในการลงพื้นที่ติดตามความก้าวหน้าการปรับปรุงอย่างใกล้ชิด มาโดยตลอด จนสามารถดำเนินการได้เสร็จอย่างรวดเร็วภายใน 1 เดือน ช่วยบรรเทาปัญหาจราจรและการเดินทางของพี่น้องประชาชนในเมืองหลวงอย่างทันท่วงที”นายวุฒิชาติ กล่าว